1.

Jindirizza, fil-kuntest tan-negozjati li għaddejjin dwar il-Ftehim ta' Assoċjazzjoni, ir-rakkomandazzjonijiet li ġejjin lill-Kunsill, lill-Kummissjoni u lis-Servizz Ewropew għall-Azzjoni Esterna (SEAE): (a) li l-impenn tal-UE u n-negozjati li għaddejjin mar-Repubblika tal-Moldova jkunu bbażati fuq l-affermazzjoni li l-perspettiva tal-UE, inkluż l-Artikolu 49 tat-Trattat dwar l-Unjoni Ewropea, li għandha timxi id f'id mal-implimentazzjoni tar-riformi strutturali, tkun kemm lieva siewja fl-implimentazzjoni tar-riformi u kemm katalista meħtieġa biex dawn ir-riformi jkollhom l-appoġġ pubbliku; (b) li japplikaw fir-relazzjonijiet mar-Repubblika tal-Moldova l-prinċipji ta’ “aktar għal aktar” u differenzazzjoni fuq il-bażi tal-merti u l-kisbiet individwali tar-Repubblika tal-Moldova tul dawn l-aħħar sentejn; (c) li jilqgħu l-kooperazzjoni stabbli u progressiva min-naħa tar-Repubblika tal-Moldova fin-negozjati li għaddejjin dwar il-Ftehim ta’ Assoċjazzjoni u dwar id-diversi elementi ta’ kooperazzjoni, inklużi l-politika estera u ta’ sigurtà, il-kooperazzjoni rigward l-enerġija, id-drittijiet tal-bniedem u l-kummerċ, li wasslet biex jingħalqu b’suċċess u f’waqthom, il-biċċa l-kbira tal-kapitoli tan-negozjati; (d) li jieħdu l-azzjoni meħtieġa biex jiżguraw li n-negozjati mar-Repubblika tal-Moldova jkomplu bil-pass konsistenti attwali, u, għal dak il-għan, itejbu d-djalogu mal-partiti politiċi kollha, u jinkoraġġixxu d-djalogu bejn il-partiti fir-Repubblika tal-Moldova, b’kunsiderazzjoni tal-fatt li l-istabilità politika fl-istat hija essenzjali sabiex jitkompla l-proċess ta’ riforma; (e) li jiżguraw li l-Ftehim ta' Assoċjazzjoni jkun qafas komprensiv li jħares 'il quddiem għall-iżvilupp ulterjuri tar-relazzjonijiet mar-Repubblika mal-Moldova fis-snin li ġejjin; (f) li jkunu konxji mill-impatt qawwi tal-appoġġ konġunt u kkoordinat tal-Istati Membri, kif inkorporat mill-azzjoni tal-Grupp ta' Ħbieb tar-Repubblika tal-Moldova; (g) li jirduppjaw l-isforzi biex tinstab soluzzjoni sostenibbli dwar il-kunflitt tat-Transnistrija u, għal dak il-għan, jipprevedu involviment iktar robust u dirett fis-soluzzjoni politika tal-kunflitt tat-Transnistrija skont il-prinċipju tal-integrità territorjali tar-Repubblika tal-Moldova, kif ukoll biex jadottaw miżuri biex tinbena l-fiduċja, inkluża d-definizzjoni konġunta tal-programmi ta' rijabilitazzjoni u l-promozzjoni tal-kuntatti bejn il-persuni, bl-għan li jsaħħu s-soċjetà u l-iskambju kulturali, filwaqt li jikkunsidraw li fil-fatt m’hemmx kunflitt fl-art tar-Reġjun tat-Transnistrija; (h) li jiżguraw li jkun hemm riżorsi biżżejjed għar-rwol proattiv tal-UE fit-taħdidiet 5 + 2, speċjalment wara li ntemm il-mandat tar-Rappreżentant Speċjali tal-Unjoni Ewropea (RSUE); (i) li jħeġġu lill-Federazzjoni Russa sabiex tadotta azzjoni iktar kostruttiva u orjentata lejn ir-riżultati sabiex in-negozjati jimxu ’l quddiem u jinħolqu l-kundizzjonijiet għal ftehim dejjiemi u komprensiv; (j) li jiżguraw li r-reġjun Transnistrijan, bħala parti integrali mir-Repubblika tal-Moldova, ikun kopert mill-Ftehim ta' Assoċjazzjoni u l-effetti tiegħu, partikolarment id-DCFTA; (k) li jieħdu l-azzjoni neċessarja sabiex jappoġġaw lir-Repubblika tal-Moldova biex tissodisfa l-benchmarks tal-liberalizzazzjoni tal-viża, ħaġa li preferibbilment għandha ssir qabel il-konklużjoni tal-Ftehim; (l) li jinformaw liċ-ċittadini tar-Repubblika tal-Moldova dwar il-Ftehim ta' Assoċjazzjoni u l-Pjan ta’ Azzjoni dwar il-Liberalizzazzjoni tal-Viża sabiex jibnu l-appoġġ għall-aġenda ta' riforma; (m) li jiżguraw li n-negozjati dwar Żona ta’ Kummerċ Ħieles Profonda u Komprensiva jibdew sa tmiem l-2011 u fl-istess ħin jevalwaw l-impatt tal-DCFTA fuq l-ekonomija tal-Moldova, kif ukoll ir-riperkussjonijiet soċjali u ambjentali tagħha; (n) li jilqgħu l-adozzjoni tal-Pjan ta’ Azzjoni għall-implimentazzjoni tar-rakkomandazzjonijiet ewlenin dwar il-kummerċ imħejjija mill-UE, u jniedu negozjati mar-Repubblika tal-Moldova mingħajr dewmien ulterjuri dwar l-inklużjoni tad-DCFTA bħala parti integrali tal-Ftehim ta’ Assoċjazzjoni, sabiex tkun promossa l-integrazzjoni politika u ekonomika sħiħa tar-Repubblika tal-Moldova mal-UE u sabiex ir-Repubblika tal-Moldova tkun tista’ tattira investiment barrani u ssir aktar produttiva, sabiex ittemm id-dipendenza tagħha fuq il-bgħit tal-flus mill-emigranti u tgħamel it-tranżizzjoni lejn ekonomija tas-suq kompetittiva fl-esportazzjoni, waqt li jirrikonoxxu, madankollu, li r-Repubblika tal-Moldova għandha l-ewwel turi li għandha l-kapaċità suffiċjenti li tadatta l-istrutturi legali u ekonomiċi tagħha għall-eżiġenzi tal-integrazzjoni kummerċjali mal-UE; (o) li jfasslu aġenda ambizzjuża u ġusta għan-negozjati għad-DCFTA, li tiffoka fuq it-tneħħija ta’ deterrenti għan-negozju u l-investiment bilaterali, jiġifieri d-differenzi legali u regolatorji fl-istandards tekniċi, sanitarji u fitosanitarji, u fuq il-ħidma li għad trid issir rigward is-sistema finanzjarja u l-liġi tal-kompetizzjoni tal-Moldova; li jilqgħu f’dan ir-rigward il-progress li għamlet ir-Repubblika tal-Moldova fl-oqsma tal-liġi tal-kumpaniji, il-protezzjoni tal-konsumatur, id-dwana, id-djalogu ekonomiku, is-servizzi finanzjarji, il-ġestjoni tal-finanzi pubbliċi u l-kooperazzjoni fl-enerġija, li huma koperti min-negozjati tal-Ftehim ta’ Assoċjazzjoni mal-UE; (p) li joffru aktar appoġġ lir-Repubblika tal-Moldova biex tagħti spinta lill-kompetittività tagħha sabiex tibbenefika mill-vantaġġi li tista' toffri d-DCFTA; (q) li jenfasizzaw il-bżonn li r-Repubblika tal-Moldova tkompli b'iktar riformi domestiċi, u b’hekk ittejjeb l-klima tagħha għall-kummerċ u l-investiment, u li ssolvi l-kwistjonijiet interni li jimpedixxu r-relazzjonijiet ekonomiċi u kummerċjali mal-UE, bħall-fatt li l-pajjiż m’għandux president u l-kontroversja dwar it-Transnistrija; (r) li jkomplu jagħmlu pressjoni qawwija fuq l-awtoritajiet tal-Moldova, u fl-istess ħin jappoġġawhom, biex jikkonsolidaw ir-riformi u jagħmlu progress tanġibbli fil-ġlieda kontra l-korruzzjoni u fir-riforma tas-servizzi tal-ġudikatura, tal-prosekuzzjoni u tal-pulizija sabiex jibbenefika l-poplu; (s) biex jgħinu lill-awtoritajiet tal-Moldova sabiex ikunu jistgħu jagħmlu progress konkret fit-tneħħija tat-trattament ħażin u tortura minn korpi tal-infurzar tal-liġi; (t) li jenfasizzaw fil-Ftehim l-importanza tal-istat tad-dritt, il-governanza tajba u l-ġlieda kontra l-korruzzjoni u jkomplu jappoġġaw ir-riforma tal-ġudikatura bħala waħda mill-prijoritajiet; li jikkomunikaw lill-gvern tal-Moldova kemm tkun ħaġa tajba li jkompli l-investigazzjoni sħiħa, trasparenti u imparzjali diġà mibdija dwar l-avvenimenti ta' April 2009; (u) li jinkludu klawżoli standard dwar il-protezzjoni u l-promozzjoni tad-drittijiet tal-bniedem li jirriflettu l-ogħla standards internazzjonali u Ewropej, li jibnu fuq id-Djalogu bejn l-UE u r-Repubblika tal-Moldova dwar id-Drittijiet tal-Bniedem u li jisfruttaw bis-sħiħ il-qafas tal-Kunsill tal-Ewropa u tal-OSKE, u jinkoraġġixxu l-awtoritajiet tal-Moldova biex jippromwovu d-drittijiet tal-persuni li huma parti minn minoranzi, b'konformità mal-Konvenzjoni ta' Qafas tal-Kunsill tal-Ewropa dwar il-Minoranzi Nazzjonali u l-Karta tad-Drittijiet Fundamentali tal-UE; (v) li jinkoraġġixxu lill-awtoritajiet tal-Moldova biex jadottaw leġiżlazzjoni komprensiva u effettiva kontra d-diskriminazzjoni li tkun f'konformità mal-leġiżlazzjoni u l-Karta tad-Drittijiet Fundamentali tal-UE, u wkoll fl-istess spirtu; fost affarijiet oħra, leġiżlazzjoni bħal din għandha tinkludi dispożizzjonijiet kontra d-diskriminazzjoni bbażata fuq l-orjentazzjoni sesswali; li jappoġġaw l-istitutjonalizzazzjoni ta' programmi edukattivi kontra l-intolleranza u d-diskriminazzjoni, kif ukoll il-ħidma tas-soċjetà ċivili fil-promozzjoni tar-rispett u l-fehim reċiproku u kontra n-nuqqas ta' tolleranza fil-familji, il-komunitajiet, l-iskejjel u l-ambjenti soċjali; (w) li jiżguraw li l-promozzjoni tal-valuri ta' midja ħielsa tibqa' prijorità fin-negozjati li għaddejjin mar-Repubblika tal-Moldova u jinkoraġġixxu l-awtoritajiet Moldovani biex isaħħu u jappoġġaw midja indipendenti, biex jiżguraw in-newtralità tal-midja pubblika u jippromwovu ambjent tal-midja pluralistiku li jżid it-trasparenza tal-proċess tat-teħid ta' deċiżjonijiet; li jinkoraġġixxu lill-awtoritajiet Moldovani biex jiżguraw li l-aġenziji responsabbli kollha fil-qasam tal-midja jikkonformaw mal-istandards tal-UE dwar il-libertà tal-midja u l-pluraliżmu fil-qasam; (x) li jinkoraġġixxi lill-Kummissjoni biex tgħin fl-iżvilupp tas-settur ġdid tal-midja u biex tipprovdi appoġġ tekniku għall-iżvilupp tal-Internet broadband fir-Repubblika tal-Moldova; (y) li jinkoraġġixxu lill-awtoritajiet Moldovani biex juru impenn akbar għall-ġestjoni trasparenti tal-finanzi pubbliċi u t-titjib tal-leġiżlazzjoni tal-akkwist pubbliku sabiex jiżguraw governanza tajba, responsabilità akbar, aċċess ugwali u kompetizzjoni ġusta; (z) li jieħdu nota tal-impatt pożittiv li l-preferenzi kummerċjali awtonomi mogħtija lill-Repubblika tal-Moldova fl-2008 kellhom fuq l-esportazzjoni tal-pajjiż, b'dispjaċir għall-fatt li l-użu tagħhom kien imfixkel mid-differenzi fl-istandards bejn iż-żewġ partijiet; li jżommu f'moħħhom li r-Repubblika tal-Moldova trid tkompli tinkoraġġixxi żvilupp ekonomiku u integrazzjoni Ewropea aktar mgħaġġla; (aa) li jenfasizzaw il-ħtieġa għal ambjent tan-negozju trasparenti u riforma regolatorja xierqa, sabiex jinkoraġixxu l-investimenti barranin diretti; (ab) li jenfasizzaw fil-Ftehim l-importanza kbira tal-implimentazzjoni u l-infurzar tal-leġiżlazzjoni tal-proprjetà intellettwali, fid-dawl tal-livell attwali għoli tal-piraterija u l-falsifikazzjoni; (ac) li jibnu fuq azzjonijiet konkreti mwettqa fuq il-bażi tal-Protokoll għall-FSK UE-Repubblika tal-Moldova dwar il-Parteċipazzjoni tar-Repubblika tal-Moldova fil-Programmi u l-Aġenziji tal-Komunità li għandhom ikunu riflessi fil-Ftehim ta' Assoċjazzjoni; (ad) li jirriflettu fil-Ftehim ta' Assoċjazzjoni l-ogħla standards ambjentali, b'kunsiderazzjoni, fost affarijiet oħra, tal-parteċipazzjoni tar-Repubblika tal-Moldova fl-Istrateġija għar-reġjun tad-Danubju, u li jappellaw għall-modernizzazzjoni tal-istallazzjonijiet industrijali l-kbar, fost l-oħrajn dawk li jinsabu fuq ix-xatt tan-naħa tal-lemin tax-xmara Dniester; li jikkunsidraw iktar l-importanza tal-kooperazzjoni reġjonali fiż-żona tal-Baħar l-Iswed u tal-parteċipazzjoni attiva tar-Repubblika tal-Moldova fil-politiki tal-UE għal dan l-ispazju, inkluż fi Strateġija eventwali tal-UE għall-Baħar l-Iswed; (ae) fid-dawl tal-importanza għall-iżvilupp ekonomiku tal-ftuħ mill-ġdid tal-linja tal-ferrovija bejn Chisinau u Tiraspol, li jeżaminaw liema passi ulterjuri huma meħtieġa biex jittejjeb it-trasport pubbliku u jkun żgurat it-trasport bla xkiel ta' merkanzija ġewwa l-pajjiż, u jekk il-Missjoni għall-Assistenza fil-Fruntieri tal-Moldova u l-Ukraina (EUBAM) tistax tipprovdi għajnuna ulterjuri; (af) li jappoġġaw iktar id-demarkazzjoni tal-fruntiera kollha bejn il-Moldova u l-Ukraina u biex jeżaminaw il-possibilità ta' estensjoni tal-mandat tal-EUBAM, li wasal biex jiskadi; (ag) li jiżguraw li l-awtoritajiet tal-Moldova jieħdu miżuri konkreti biex jiskoraġixxu l-kuntrabandu ġewwa l-istat; (ah) li jippromwovu riforma akbar fil-qasam tal-enerġija, bl-għan tat-tisħiħ tas-sigurtà tal-enerġija tar-Repubblika tal-Moldova, b'mod partikulari permezz tal-promozzjoni tal-konservazzjoni tal-enerġija u tal-effiċjenza fl-enerġija u ta' sorsi ta' enerġija rinnovabbli, id-diversifikazzjoni tal-infrastruttura u l-parteċipazzjoni tar-Repubblika tal-Moldova fi proġetti reġjonali tal-UE, u biex jitnaqqsu spejjeż għall-enerġija li jżommu l-inflazzjoni f'livell għoli; (ai) li jgħinu lill-awtoritajiet tal-Moldova fl-isforzi tagħhom biex jgħaqqdu l-grid tal-enerġija tal-Moldova man-netwerk tal-elettriku interkonness tal-Ewropa kontinentali; (aj) li jinkoraġġixxu u jgħinu lill-awtoritajiet tal-Moldova biex jindirizzaw il-bżonnijiet tal-34.5 % tal-popolazzjoni li jgħix f'faqar assolut jew estrem; l-għajnuna tal-UE lir-Repubblika tal-Moldova għandha tirrifletti aħjar din ir-realtà u l-programmi tagħha għandhom ikunu aġġustati konsegwentement; (ak) li jiżguraw li l-irkupru ekonomiku jkun rifless fil-ħolqien tal-impjiegi u li r-Repubblika tal-Moldova tkompli bil-konverġenza lejn l-istandards tal-UE fil-qasam tal-impjiegi, inkluż rigward in-nondiskriminazzjoni, is-saħħa u s-sigurtà fuq il-post tax-xogħol; (al) li jagħmlu enfasi mal-awtoritajiet tal-Moldova dwar il-ħtieġa tal-liberalizzazzjoni tas-servizzi tat-traffiku tal-ajru, li jkollha impatt sinifikanti fuq il-mobilità tas-soċjetà tal-Moldova; (am) li jiġbdu l-attenzjoni għall-inizjattivi pożittivi f’diversi pajjiżi meħuda bħala parti mis-Sħubija tal-Lvant, partikolament il-Programm Komprensiv tal-Bini tal-Istituzzjonijiet u l-miżuri ta' kooperazzjoni doganali; (an) li jipprovdu biżżejjed appoġġ finanzjarju u tekniku lir-Repubblika tal-Moldova biex jiżguraw li din tkun tista' tissodisfa l-impenji li jirriżultaw min-negozjazzjoni tal-Ftehim ta' Assoċjazzjoni u l-implimentazzjoni sħiħa tiegħu, billi jkomplu jipprovdu programmi komprensivi għall-bini tal-istituzzjonijiet u billi jiżguraw li l-programmi ta' finanzjament tal-UE jirriflettu din il-mira; (ao) li jżidu l-għajnuna u l-għarfien espert tal-UE lill-organizzazzjonijiet tas-soċjetà ċivili fir-Repubblika tal-Moldova sabiex jippermettulhom jiżguraw monitoraġġ intern tar-riformi u responsabilità akbar għar-riformi u l-impenji li daħal għalihom il-gvern; (ap) li jinkludu benchmarks ċari għall-implimentazzjoni tal-Ftehim ta' Assoċjazzjoni u jagħmlu dispożizzjoni għal mekkaniżmi ta' monitoraġġ, inkluż il-provvediment ta' rapporti regolari lill-Parlament; (aq) li jistiednu lill-Grupp Konsultattiv ta' Livell Għoli tal-UE fir-Repubblika tal-Moldova biex jirrapporta lill-Parlament dwar l-attivitajiet tiegħu fuq bażi regolari; (ar) li jinkoraġixxu iktar kooperazzjoni fuq livell iktar profond ma’ u fis-Sħubija tal-Lvant, kif ukoll biex jinfurmaw regolarment lill-Parlament Ewropew dwar il-progress tagħha; (as) li jikkonsultaw lill-Parlament Ewropew dwar l-arranġamenti rigward il-kooperazzjoni parlamentari; (at) li jinkoraġġixxu lit-tim tan-negozjati tal-UE biex ikompli l-kooperazzjoni tajba tiegħu mal-Parlament Ewropew, billi jipprovdi feedback kontinwu dwar il-progress skont l-Artikolu 218(10) TFUE, li jiddikjara li l-Parlament għandu jinżamm informat immedjatament u kompletament fl-istadji kollha tal-proċedura;